徐元杰
题竹洲
人之生也直，此君亦如是。
我酷爱此君，臭味相本相似。
方其出地初，一种根萌异。
刚特俨不回，钧石莫障蔽。
日夜之所息，雨露之所渍。
玉成修茂姿，表表在天地。
其静专似仁，其动闢似智。
其肃然似礼，其凝然似义。
虚中纯白生，似信不容伪。
在人该五常，在天足五气。
六月苍苍寒，不附炎热势。
雨雪披猖中，弹压万凋瘁。
似正色立朝，忠诚著於世。
似广厦万间，共荫足以庇。
似闻伯夷风，顽廉懦立志。
似坚子卿节，夷险无二致。
似见鲁仲连，不复论鄙事。
似识元紫芝，顿消名与利。
子陵钓严滩，太公钓璜渭。
风月一竿中，相从神骨契。
持此叩竹洲，考功言外意。